钦定古今图书集成/理学汇编/文学典/第200卷 > 《跋李贾县尉诗卷》前人
## 钦定古今图书集成/理学汇编/文学典/第200卷 > 《跋李贾县尉诗卷》前人

友山诗，攻苦锻炼而成，思深而语清。律体师岛合。《乐
府》儗籍建，其言曰：“诗道至唐犹存。”又曰：“仆亦学唐者。”
岂惟学唐，殆逼唐矣。然谓诗至唐犹存则可，谓诗至
唐而止则不可。本朝诗自有高手，李、杜，唐之集大成
者也；梅、陆，本朝之集大成者也。学唐而不本李、杜，学
本朝而不由梅、陆，是犹喜蓬户之容膝，而不知有建
章千门之钜丽；爱叶舟之掀浪，而不知有龙骧万斛
之负载也。念昔奉教于先大君子友山，时方丱角。后
二十年，予益衰益惰，而友山新有诗名，感耆旧之无
几，叹英妙之可畏，辄题卷尾而归之。